行路難
作者：李龏
朝代：宋

paragraphs: 君不見長安城北渭橋邊，長安惡少不少錢。
飛窗複道傳頭飲，金鯨瀉酒如飛泉。
春風細雨走馬去，鳴鞭晚出章臺路。
半垂衫袖揖金吾，誰道黄金如糞土。
床頭黄金盡，中門爲異域。
骨肉且不顧，促刺復促刺。
世路有趨競，人無一定顔。
何處是平地，暗水自波瀾。
君不見建章宮中金明枝，春花落盡蜂不窺。
雙輪晚上銅梁雪，當春對酒不須疑。
行路難，君好看。